Hernieude 'alkoholverbod' was nie eens op agenda – minister | Maroela Media
Besprekings oor 'n hernieude drankverbod tydens die afsonderingstydperk was nie eens op die nasionale koronavirusbevelraad óf die kabinet se agenda nie. Dít volgens die minister in die presidensie, Jackson Mthembu, wat Donderdag terugvoer oor Woensdag se kabinetsvergadering gegee het.
Mthembu sê die regering het kort na die vergadering gehoor dat daar diegene is wat die "publiek mislei" oor 'n moontlike hernieude verbod. "As daar nou iets is wat 'n klassieke voorbeeld van fopnuus is, dan was dit hierdie een," het Mthembu gesê.
"Daar was beslis nie so 'n bespreking nie en daar is tans ook nie enige bespreking daaroor deur die kabinet of die bevelsraad nie," het Mthembu gesê.
Talle Suid-Afrikaners het vroeër vandeesweek na drankwinkels gestroom nadat fopnuusberigte oor 'n hernieude verbod soos 'n veldbrand versprei het.
Suid-Afrikaners wou oënskynlik geen kanse waag nie en het blitsig hul yskaste begin opvul. (Foto: Maroela Media)
Mthembu het in antwoord op 'n vraag oor die moontlike vervolging van die persoon wat die fopnuus versprei het, gesê dit word in wetstoepassingsowerhede se hande gelaat. "Hulle het die vermoë om fopnuusverspreiders vas te vat."
Die kabinet het ook weer eens die versekering gegee dat hy sy steun aan wetstoepassingsowerhede gee wat die vlaag korrupsie met die regering se aankoop van veral persoonlike beskermingstoerusting (PPE's) moet ondersoek.
"Diegene wat betrek word sal swaar gestraf word en die geld wat gewetenlose maatskappye en indiwidue van die staat gesteel het deur die prys van PPE's te verhoog, sal teruggekry word," het Mthembu gesê.
Hy sê die kabinet is tevrede met die werk wat die ministeriële komitee tot dusver gedoen het om inligting oor tenders vir staatsdepartemente en staatsbeheerde ondernemings (SBO's) aan die publiek beskikbaar te stel. Die inligting is reeds op die tesourie se webwerf beskikbaar. Hy het ook weer benadruk dat dié komitee nie die magte of mandaat het om korrupsie te ondersoek nie.
Besonderhede oor sommige van die tenders is reeds op die tesourie se webblad beskikbaar.
"Die vlaag korrupsie, wat na vore kom in die blatante diefstal en plundery van staatshulpbronne, is die grootste maatskaplike kanker en kan openbare vertroue in die regering se pogings om mense se lewe te verbeter, beduidend ondermyn.
"Die kabinet veroordeel die enige korrupsie ten sterkste en is vol vertroue dat alle oortreders eindelik sonder vrees of guns vervolg sal word."
Die kabinet het ook 'n opleidingsprogram vir kabinetslede en senior bestuurders in die staatsdiens goedgekeur.
"Jy is nooit te oud of te wys om verder te leer nie. Die regering het gestem dat ons almal terugkeer skool toe," het Mtembu gesê.
Die minister sê die regering word telkens daarvan beskuldig dat hy goeie planne beraam en beleid opstel, maar struikel wanneer dié planne in werking gestel moet word.
"Ons hoop die opleidingsprogram gaan help om dié onvermoë om goeie beleid in werking te stel – en mense gevolglik van dienslewering beroof – reg te stel."
Wat my betref behoort mense wat sulke snert optower aangekla te word (en vervolgens mense wat dit aanstuur sommer ook). Ons buurt se WhatsApp groep het iets gehad in July dat alle hospitale in Johannesburg vol was. Nadat ek die persoon reggehelp het met skakels na die hospitale se webblaaie, het hy sommer 2 dae later ander gemors gestuur oor 'n ander onderwerp. Die hele rede dat ons almal in hierdie reuse ekonomiese gemors sit is as gevolg van paniek. Paniek sit druk op regerings, wat probeer punte koop dat hul omgee, en dit is waar inperking momentum gekry het.… Lees meer »
Julle kon in hoeveel jaar nie vir Jakob Zuma vasvat nie…?
Jip, nooit te oud om iets te leer nie……as jy wil, by gesê…….
Julle sal ook enige iets se net om die volk sag te maak , net jammer almal val nie daarvoor nie . Jammer maar ek glo nie n woord wat die regering se nie en vat dit dag vir dag .
Wel my mening na 4 maande se nuus wat ek elke dag lees – wonner ek ernstig of "fopnuus" nou eintlik nie die waarheid is as dit by die voos vrot cANCer regering en al sy vertakkinge landwyd betrekking het nie – die werklike korrupsie is buite beheer en jy kan nie grootmense wat in verantwoordelike poste staan "leer" nie – hulle moet daar wees juis oor die uitstekende verantwoordelike lewe wat hulle uitoefen. Volgens my is hierdie land in totale gaos en niemand doen iets hieromtrent nie en die wat wel doen se dade verdwyn soos mis voor die… Lees meer »